Na temelju čl. 9. st. 2. Zakona o savjetima mladih (NN 41/14), čl. 4. st. 1. Odluke o Savjetu mladih Grada Zlatara („Službeni glasnik Krapinsko-zagorske županije“ 28/15) i čl. 27. Statuta Grada Zlatara (“Službeni glasnik Krapinsko-zagorske županije” 36A/13, 9/18, 9/20, 17A/21) Gradsko vijeće Grada Zlatara na 3. sjednici održanoj 16. rujna 2021. objavljuje

**J A V N I P O Z I V**

**za predlaganje kandidata za članove i zamjenike članova**

**Savjeta mladih Grada Zlatara**

**I.**

Savjet mladih Grada Zlatara (dalje: Savjet mladih) se osniva kao savjetodavno tijelo Gradskog vijeća Grada Zlatara.

Savjet mladih ima 5 (pet) članova uključujući predsjednika i zamjenika predsjednika, a koji se biraju na razdoblje od 3 (tri) godine.

**II.**

Pravo predlaganja kandidata za članove i zamjenike članova Savjeta mladih imaju:

* udruge koje su sukladno statutu ciljno i prema djelatnostima opredijeljene za rad s mladima i za mlade
* učenička vijeća
* studentski zborovi
* pomladci političkih stranaka*,* sindikalnih ili strukovnih organizacija u Republici Hrvatskoj
* neformalne skupine mladih.

Kada je predlagatelj kandidature neformalna skupina mladih, ista mora biti potpisana od najmanje 20 (dvadeset) mladih u smislu toč. III. ovog Poziva.

**III.**

Kandidati za članove Savjeta mladih Grada Zlatara i njihove zamjenike mogu biti osobe s prebivalištem ili boravištem na području Grada Zlatara, koje u trenutku podnošenja kandidature imaju od navršenih 15 (petnaest) do navršenih 30 (trideset) godina života.

**IV.**

Prijedlog kandidata za članove Savjeta mladih i njihove zamjenike podnosi se u pisanom obliku Komisiji za izbor i imenovanje Gradskog vijeća (dalje: Komisija) u roku od 30 (trideset) dana od dana objave Javnog poziva na internetskoj stranici i oglasnoj ploči Grada Zlatara, na propisanom [obrascu](http://www.gospic.hr/images/stories/UPRAVA/DOKUMENTI/OBRAZAC_SAVJET_MLADIH_2011.doc) dostupnom na internetskim stranicama Grada Zlatara koji sadrži:

* naziv i sjedište ovlaštenog predlagatelja,
* podatke o kandidatu (ime i prezime, datum i godina rođenja, prebivalište),
* podatke o zamjeniku kandidata (ime i prezime, datum i godina rođenja, prebivalište),
* obrazloženje prijedloga.

Prijedlog mora biti ovjeren pečatom i potpisom ovlaštene osobe predlagatelja. Nepravovremeni i nepotpuni prijedlozi neće se uzimati u obzir.

**V.**

Prijedlozi kandidata i njihovih zamjenika za Savjet mladih s obrazloženjima i odgovarajućom dokumentacijom predaju se neposredno u pisarnici Grada Zlatara ili putem pošte na adresu: Grad Zlatar, Gradsko vijeće Grada Zlatara, Komisija za izbor i imenovanje Gradskog vijeća, Park hrvatske mladeži 2, Zlatar, s naznakom «Prijedlog kandidatura za izbor članova i zamjenika članova Savjeta mladih Grada Zlatara».

**VI.**

Nakon zaprimanja kandidatura Komisija u roku 15 (petnaest) dana od isteka roka za podnošenje prijava obavlja provjeru formalnih uvjeta, sastavlja izvješće o provjeri formalnih uvjeta te utvrđuje popis važećih kandidatura koje se objavljuju na internetskoj stranici i oglasnoj ploči Grada Zlatara.

Gradsko Vijeće dužno je izabrati članove Savjeta mladih u roku od 60 (šezdeset) dana od dana objave liste kandidata, tajnim glasovanjem na način i po postupku propisanim Poslovnikom Gradskog vijeća.

KLASA: 021-06/21-01/10

URBROJ: 2211/01-01-21-2

U Zlataru 16. rujna 2021.

PREDSJEDNICA

Danijela Findak